ช่อ พรรณิการ์ พบตำรวจ ปอท. ตามหมายเรียกกรณีโพสต์เฟซบุ๊ก ผิด พ.ร.บ.คอมฯ
ช่อ พรรณิการ์ มาที่ ปอท.รับทราบข้อกล่าวหา กรณีโพสต์เฟซบุ๊ก เข้าข่ายผิด พ.ร.บ.คอมพิวเตอร์ ตามหมายเรียกครั้งที่ 1 โดยปฏิเสธทุกข้อกล่าวหา ย้ำ คดี 1MDB ที่พูดก็เพื่อให้ รัฐบาลตอบคำถามประชาชนเมื่อเวลา 13.00 น. วันที่ 6 มี.ค.63ที่ บก.ปอท. น.ส.พรรณิการ์ วานิช อดีต ส.ส.บัญชีรายชื่อ และอดีตโฆษกพรรคอนาคตใหม่ เดินทางเข้าพบ พ.ต.ท.กฤช เสนีย์วงศ์ ณ อยุธยา รอง ผกก.(สอบสวน) กก.3 บก.ปอท. เพื่อรับทราบข้อกล่าวหา กรณีโพสต์เฟซบุ๊ก Pannika Chor Wanich เมื่อวันที่ 21 พ.ย.2556 ระบุว่า เห็นประโยคนี้แล้วโดน ต้องเอามาแชร์ ประเทศไทยปกครองโดยระบอบประชาธิปไตย อันมี….อาวุธ กระทบความมั่นคง เข้าข่ายผิด พ.ร.บ.คอมพิวเตอร์ พ.ศ.2560 โดยขอเลื่อนนัดจากวันที่ 4 ม.ค.ที่ผ่านมา เนื่องจากไม่สะดวกเข้าพบตามนัดหมายอดีตโฆษกพรรคอนาคตใหม่ กล่าวว่า มารับทราบข้อกล่าวหาตามหมายเรียกครั้งที่ 1 และจะปฏิเสธทุกข้อกล่าวหา ขอรับฟังรายละเอียดจากพนักงานสอบสวนก่อนว่า มีข้อกล่าวหาอะไรบ้าง ทราบเพียงแต่ว่าเข้าข่ายความผิด พ.ร.บ.คอมพิวเตอร์ฯ ส่วนการโพสต์แสดงความคิดเห็นดังกล่าวจะไม่ขอพูดถึง เนื่องจากเข้ากระบวนการยุติธรรมแล้ว ยืนยันว่าเป็นการแสดงออกตามสิทธิเสรีภาพ อันได้รับการคุ้มครองตามหลักรัฐธรรมนูญ โดยเฉพาะคนหนุ่มสาวนิสิต นักศึกษาน.ส.พรรณิการ์ กล่าวอีกว่า ตนกังวลว่าสิ่งที่เผชิญเมื่อ 10 ปีที่ผ่านมา คนที่แสดงความคิดเห็นต่างกำลังถูกคุกคาม กำลังถูกล่าแม่มด ถูกชี้เป้าเสียบประจาน โดยเฉพาะสื่อบางสำนักก็ทำแบบเดียวกัน เป็นเรื่องน่าเศร้า เพราะเวลาประชาชนแสดงความไม่พอใจต่อสภาพสังคม หรือการทำงานของรัฐบาลเป็นการแสดงออกโดยสิทธิเสรีภาพของเขา สิ่งที่รัฐบาลต้องทำ คือควรรับฟังความเห็นต่างว่าเกิดจากอะไร เพื่อทำให้สังคมเดินไปข้างหน้าได้ นอกจากนี้ ตนตั้งคำถามกับตัวเองว่าหากเราไม่เดินเข้าสู่เส้นทางการเมือง จะมีคดีความต่างๆ เกิดขึ้นกับตัวเองหรือไม่ โดยตนมีคดีอยู่ประมาณ 7 คดี เป็นคดี พ.ร.บ.คอมฯ 1 คดี นอกนั้นเป็นคดีหมิ่นประมาท และคดีร่วมชุมนุมที่สกายวอล์กสำหรับคดี 1MDB จุดประสงค์ที่ตนมาเปิดเผยต้องการให้รัฐบาลตอบคำถามกับประชาชน ตนผิดหวังกับปฏิกิริยาของรัฐบาล โดยเฉพาะ ที่โฆษกรัฐบาลบอกว่าจะฟ้องร้องตน ที่ผ่านมากระทรวงการต่างประเทศ สำนักงานตำรวจแห่งชาติ ยังไม่ได้ตอบคำถามตนเลย ส่วนการอภิปรายนอกสภาคงไม่ไป แต่กระบวนการติดตามข้อเท็จจริงจากรัฐบาลในคดีนี้ต้องมีแน่นอน อดีตโฆษกพรรคอนาคตใหม่ กล่าวน.ส.พรรณิการ์ กล่าวด้วยว่า สำหรับคณะทำงานอนาคตใหม่ ไม่ใช่ทุกคนจะต้องเดินหน้าไปหมดทุกคน บางท่านอาจเกษียณอายุตัวเอง ออกไปทำธุรกิจส่วนตัว แต่ยืนยันว่าไม่ยุ่งเกี่ยวกับพรรคการเมืองที่ อดีต ส.ส.พรรคอนาคตใหม่จะไปอยู่ ส่วนคณะอนาคตใหม่ เป็นการจัดตั้งสำหรับคนที่มีอุดมการณ์เดียวกัน ที่ต้องการเดินหน้าไปด้วยกัน โดยวันที่ 15 มี.ค. มีการเปิดตัวคณะอนาคตใหม่อย่างเป็นทางการ.
ช่อ พรรณิการ์ มาที่ ปอท.รับทราบข้อกล่าวหา กรณีโพสต์เฟซบุ๊ก เข้าข่ายผิด พ.ร.บ.คอมพิวเตอร์ ตามหมายเรียกครั้งที่ 1โดยปฏิเสธทุกข้อกล่าวหา ส่วน คดี 1MDB ที่พูดก็เพื่อให้ รัฐบาลตอบคำถามประชาชน
ช่อ พรรณิการ์,พรรณิการ์ วานิช,ผิด พ.ร.บ.คอมพิวเตอร์,ปอท.,โพสต์เฟซบุ๊ก,1MDB,แสดงความเห็นทางการเมือง,ข่าวทั่วไป